Vigleik Eide
Store norske leksikon,Samfunn,Forsvar og sikkerhet,Militære biografier,Norske militære biografier
Vigleik Eide var en norsk offiser og diplomat. Han var forsvarssjef fra 1987 til 1989, før han ble formann i NATOs militærkomité. Deretter var han som diplomat engasjert i fredsprosesser i Jugoslavia og Guatemala, og til slutt som Norges ambassadør til Syria og Libanon.
Militær karriere Eide hadde sin militære karriere i Hæren. Han gikk befalsskolen i 1954; deretter Krigsskolen i 1957. Han studerte senere ved stabsskoler både i Norge og i utlandet. Hans tidlige karriere varierte mellom stillinger ved skoler, stab og operative avdelinger.I 1983 ble Eide beordret som sjef for Hærstaben. I 1985 ble han forfremmet til generalmajor og beskikket som sjef for Distriktskommando Vestlandet (DKV). Året etter ble han generalløytnant og øverstkommanderende i Nord-Norge. I 1987 ble han utnevnt til general og beskikket som forsvarssjef.Fra 1989 og frem til han i 1993 gikk av for aldersgrensen i Forsvaret, var Eide formann i NATOs militærkomité; den høyeste militære stillingen i organisasjonen.Fra 31. august 1987 til 5. september 1989 var Vigleik Eide Norges forsvarssjef. Han etterfulgte general Fredrik Bull-Hansen, og ble etterfulgt av admiral Torolf Rein. Diplomat og fredsmegler Vigleik Eide var i 1993–1994 spesialrådgiver for FNs fredsmegler i det tidligere Jugoslavia, Thorvald Stoltenberg, og stedfortredende spesialrepresentant for FNs generalsekretær for organisasjonens mange fredsbevarende operasjoner på Balkan. Senere, i 1996–1997, arbeidet han på vegne av lederen for Organisasjonen for sikkerhet og samarbeid i Europa (OSSE), med rustningskontroll i det tidligere Jugoslavia i forbindelse med fredsavtalen fra 1995 (Dayton-avtalen).På oppdrag fra Utenriksdepartementet var Eide i 1994 i Guatemala, der han motiverte lokale ledere til å delta i fredsprosessen der.Vigleik Eide var i 1998–2001 Norges ambassadør til Libanon og Syria, stasjonert i Damaskus. Les mer i Store norske leksikon Vigleik Eide i Norsk Biografisk Leksikon Norsk forsvarshistorie Jugoslavias historie diplomati